ചാത്തങ്ങോട്ടുപുറം

മലപ്പുറം ജില്ലയിലെ വണ്ടൂർ നിയമസഭാ മണ്ഡലത്തിലെ പോരൂർ ഗ്രാമപഞ്ചായത്തിലെ ഒരു പ്രദേശമാണ് ചാത്തങ്ങോട്ടുപുറം. ശാസ്താവങ്ങോട്ടുപുറം എന്ന പേരാണ് പിന്നീട് ചാത്തങ്ങോട്ടുപുറം എന്ന പേരിൽ അറിയപ്പെട്ടതായി കരുതുന്നത്. ഇവിടെ നടക്കുന്ന  താലപ്പൊലി ഉത്സവം പോരൂർ പഞ്ചായത്തിലെ ആരാധനാലയങ്ങളുമായി ബന്ധപ്പെട്ട പ്രധാന ആഘോഷമാണ്. ചാത്തങ്ങോട്ടുപുറം എന്ന പേരിൽ പോസ്റ്റ് ഓഫീസ് നിലവിലുണ്ട്. എന്നാൽ ഈ ഓഫീസ് സ്ഥിതി ചെയ്യുന്നത് ഇതേ പഞ്ചായത്തിലെ മേലണ്ണത്താണ്. കുടയിലുറയുന്ന ദേവി സാന്നിദ്ധ്യം എന്ന പ്രത്യേകതയിൽ പ്രസിദ്ധമാണ് ഇവിടുത്തെ താലപ്പൊലി. ഈ താലപ്പൊലി എല്ലാ വർഷവും മേടമാസം അവസാനത്തെ ചൊവ്വാഴ്ച്ച നടത്തി വരുന്നു. കുടയിലുറയുന്ന ഭഗവതിയെ കാണാൻ ആയിരങ്ങൾ താലപ്പൊലി ദിവസം ഇവിടെയെത്തുന്നു

ഐതിഹ്യം

നൂറ്റാണ്ടുകൾക്കു മുൻപ് ഈ പ്രദേശത്ത് ഒരു നായർ കുടുംബത്തിൽ പെട്ട ഒരു ആൾ ഉണ്ടായിരുന്നു. അദ്ദേഹം മുടങ്ങാതെ അങ്ങാടിപ്പുറം തിരുമാന്ധാംകുന്ന് ഭഗവതി ക്ഷേത്രത്തിൽ ഒരു ഓല കുടയും പിടിച്ചു നടന്ന് പോകുമായിരുന്നു. പിന്നീട് അദ്ദേഹത്തിന് വാർധക്യം ബാധിച്ചതോടെ അവിടെ എത്താൻ കഴിയാതെ ആയി. അങ്ങനെ ഒരിക്കൽ അദ്ദേഹം ക്ഷേത്രത്തിൽ എത്തി ഭഗവതിയോട് പറഞ്ഞു " അമ്മേ എനിക്ക് പ്രായമായി, എന്നും ഇങ്ങനെ വന്ന് കാണുവാൻ ഇനി സാദിക്കില്ല, ഇനി അമ്മ എന്നെ കാണാൻ അങ്ങോട്ട് വരണം " എന്ന് പറഞ്ഞു കൊണ്ട് അദ്ദേഹം ക്ഷേത്രത്തിൽ നിന്ന് കുടയും പിടിച്ച് തിരികെ പോന്നു. തിരിച്ചു വരുമ്പോൾ അദ്ദേഹത്തിൻ്റെ കുടക്ക് ഒരു ഭാരം തോന്നി. എന്നാൽ അദ്ദേഹം അത് വക വക്കാതെ നടന്നു. ഭാരം ചുമന്നത്തിൻ്റെ ക്ഷീണം മാറ്റാൻ തൻ്റെ പ്രദേശത്ത് എത്തിയപ്പോൾ അവിടെയുള്ള ഒരു പാറയിൽ കുട വച്ച് ഇരുന്നു. ഭഗവതി ആ ഭക്തൻ്റെ പ്രാർത്ഥന കേട്ട് കുടയിൽ കയറി പോന്നതുകൊണ്ടാണ് ഭാരം തോന്നിയത് എന്ന് പറയുന്നു. കുട പാറപ്പുറത്ത് വച്ചപ്പോൾ കുടയിൽ നിന്ന് ഇറങ്ങിയ ഭഗവതിയുടെ കാൽ പാടും കുടയുടെ പാടും വെറ്റില ചെല്ലത്തിൻ്റെ അടയാളവും കാൽമുട്ടിൻ്റെ പാടും അവിടെ കുഴിഞ്ഞതായി കാണാം. അങ്ങനെ ആ പാറക്ക് മുട്ടുകുത്തി പാറ എന്ന പേര് വന്നു. ശേഷം ഭഗവതി അടുത്തുണ്ടായിരുന്ന ശ്രീ ധർമ്മശാസ്താവിൻ്റെ ക്ഷേത്രത്തിൽ ശാസ്താവിനെ പുറത്താക്കി അവിടെ സ്ഥാനമുറപ്പിച്ചു. അങ്ങനെയാണത്രെ ശാസ്താവ് അങ്ങോട്ട് പുറം എന്നത് ശാസ്താവങ്ങോട്ടുപുറം എന്ന സ്ഥലം ആയി മാറിയത്. ഇപ്പോള് അവിടെ ശാസ്താവ് ഉപദൈവമായി കുടികൊള്ളുന്നു. ശാസ്താവങ്ങോട്ടുപുറം എന്നത് പിന്നീട് ചാത്തങ്ങോട്ടുപുറം എന്ന പേരിൽ നാമകരണം ചെയ്യപ്പെട്ടു. തിരുമാന്ധാംകുന്നിൽ നിന്ന് കുടപ്പുറത്ത് ഇങ്ങോട്ട് വന്ന ഭഗവതിയുടെ താലപ്പൊലി മഹോത്സവം ഇന്നും മേടമാസം അവസാന ചൊവ്വാഴ്ച്ച നടത്തി വരുന്നു. ദേവി ഇങ്ങോട്ട് വന്നപോലെത്തന്നെ ഒരു ഓല കുട   താലപ്പൊലിക്ക് ഇവിടെ ആവശ്യമാണ്. മുളയിൽ തീർത്ത മുഗൾ ഭാഗം അലങ്കരിച്ച സാധാരണയിൽ നിന്ന് ഉയരം കൂടിയ ഈ കുട കെട്ടുന്നത് അടുത്തുള്ള ഒരു പാണസമുദായത്തിൽ പെട്ട ആളാണ്. ഇതിന് വേണ്ട വ്രതം അനുഷ്ഠിച്ച് താലപ്പൊലി ദിവസം കുട കെട്ടി അവിടത്തെ അവരുടെ കുടുംബക്ഷേത്രത്തിൽ നിന്ന് ഭഗവതിയെ പ്രത്യേക ചടങ്ങുകളിലൂടെ കുടപ്പുറത്തു കയറ്റി ഉറയുന്ന കുട പാണൻ തന്നെ കണ്ണടച്ച് കൊണ്ട് കൊണ്ട് ശസ്താവങ്ങോട്ടുപുറം ക്ഷേത്രത്തിലേക്ക് കൊണ്ട് വരുന്നു. പാണൻ കണ്ണടച്ച് വെറുതെ ഒരു താങ്ങ് കൊടുക്കുകയാണ് ചെയ്യുന്നത്. കുട താനേ ഉറഞ്ഞു തുള്ളി ക്ഷേത്രത്തിലേക്ക് പോകുന്നു. ക്ഷേത്രത്തിലെത്തുന്ന കുട അനുഷ്ഠാനപൂർവ്വം വാങ്ങി വക്കുന്ന നമ്പീശ സമുദായത്തിൽ പെട്ട ആൾ പിന്നീട് അടുത്തുള്ള കുണ്ടട ശിവക്ഷേത്രത്തിലേക്ക് ഉള്ള എഴുന്നള്ളിപ്പിന് കുട വീണ്ടും പുറത്തെടുക്കുന്നു. ആനയുടെ അകമ്പടിയോട് കൂടിയുള്ള കുണ്ടട ശിവക്ഷേത്രത്തിലേക്ക് ഉള്ള എഴുന്നള്ളിപ്പിന് വീണ്ടും കുട ഒറ്റക്ക് ഉറഞ്ഞു തുള്ളി പോകുന്നു. അങ്ങോട്ടുള്ള എഴുന്നള്ളിപ്പിൽ നമ്പീശൻ എന്ന സമുദായത്തിൽ പെട്ട ആളാണ് കുട പിടിക്കുക. കുട ഉറഞ്ഞു തുള്ളി ശിവക്ഷേത്രത്തിലേക്ക് ഉള്ള എഴുന്നള്ളിപ്പിലും ശിവക്ഷേത്രം വരെ നമ്പീശൻ കണ്ണടച്ച് ആണ് നിൽക്കുക. ശിവക്ഷേത്രം വരെ കുട നമ്പീശനെയും കൊണ്ട് വളരെ വേഗത്തിൽ ഉറഞ്ഞു തുള്ളി പോകുന്നു. ഇത് തീർത്തും കാണികൾക്ക് അത്ഭുദവും ആവേശവും തോന്നിക്കുന്നു.  

ഇവിടെ മാത്രം കണ്ട് വരുന്ന ഈ അത്ഭുദ കാഴ്ച കാണാൻ ആയിരങ്ങൾ ഇവിടെ ഒഴുകിയെത്തുന്നു 

പ്രധാന ആരാധനാലയങ്ങൾ
 തിരുമാന്ധാംകുന്ന് ഭഗവതി ക്ഷേത്രം 
 എരഞ്ഞിക്കുന്ന് പഴയ ജുമുഅത്ത് പള്ളി
 കുണ്ടട ശിവക്ഷേത്രം

അവലംബം

 പുറത്തേക്കുള്ള കണ്ണികൾ 

വർഗ്ഗം:മലപ്പുറം ജില്ലയിലെ ഗ്രാമങ്ങൾ